b'\n_START_ARTICLE_\nKlorfenamin\n_START_SECTION_\nMehanizem delovanja\n_START_PARAGRAPH_\nPri tipu I alergijske preob\xc4\x8dutljivostne reakcije se alergeni antigeni ve\xc5\xbeejo na protitelesa IgE na povr\xc5\xa1ini pitank (mastocitov) in bazofilcev, kar vodi v kompleksen niz dogodkov, ki spro\xc5\xbeijo degranulacijo in spro\xc5\xa1\xc4\x8danje histamina in drugih kemi\xc4\x8dnih mediatorjev iz teh celic. Histamin deluje na 4 tipe histaminskih receptorjev: H1, H2, H3 in H4, ki so raz\xc5\xa1irjeni tako na periferiji kot v osrednjem \xc5\xbeiv\xc4\x8devju. Simptomi vnetne reakcije nastopijo predvsem zaradi delovanja histamina na periferne histaminske receptorje H\xe2\x82\x81. Spro\xc5\xa1\xc4\x8den histamin preko histaminskih receptorjev H1 pove\xc4\x8da prepustnost \xc5\xbeilja in zato povzro\xc4\x8da kongestijo, poleg tega pa \xc5\xa1e vazodilatacijo, hipotenzijo, zardevanje, tahikardijo, bronhokonstrikcijo in potenciranje bole\xc4\x8dine. Zaviralci histaminskih receptorjev H\xe2\x82\x81 se ve\xc5\xbeejo na receptorje H\xe2\x82\x81 in prepre\xc4\x8dijo vezavo histamina oziroma stabilizirajo neaktivno obliko receptorja in zato zavrejo tudi njihovo konstitutivno aktivnost._NEWLINE_Poleg antihistaminskega delovanja izra\xc5\xbea tudi zaviranje ponovnega privzema serotonina in noradrenalina.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPri uporabi klorfenamina se zelo pogosto (pri ve\xc4\x8d kot 1 na 10 bolnikov) pojavita sedacija in nespe\xc4\x8dnost, pogosto (pri ve\xc4\x8d kot 1 na 100 bolnikov) pa pride tudi do zamegljenega vida, te\xc5\xbeav s zbranostjo in koordinacijo, suhih ust, omotice, glavobolov, slabosti in utrujenosti. Ostali ne\xc5\xbeeleni u\xc4\x8dinki se pojavljajo redkeje.'